Predkladacia správa

            Podpredseda vlády pre vedomostnú spoločnosť, európske záležitosti a ľudské práva a menšiny a predsedníčka Úradu pre Slovákov žijúcich v zahraničí predkladajú na rokovanie vlády Slovenskej republiky materiál na základe § 3 ods. 2 Zákona č. 474/2005 Z. z. o Slovákoch žijúcich v zahraničí a o zmene a doplnení niektorých zákonov, ktorý ukladá vláde každoročne predkladať Národnej rade SR správu za predchádzajúci  kalendárny rok o štátnej politike starostlivosti o Slovákov žijúcich v zahraničí a o poskytnutej štátnej podpore Slovákom žijúcim v zahraničí spolu s návrhom programu štátnej politiky starostlivosti o Slovákov žijúcich v zahraničí na ďalší rok.  
 
            Predmetný materiál vychádza z potrieb zachovania a rozvoja jazykovej, kultúrnej a náboženskej identity Slovákov žijúcich v zahraničí. Je v súlade so zahraničnopolitickými cieľmi Slovenskej republiky v oblasti vzťahov s príbuzenskou menšinou. Princíp podpory krajanov je zakotvený v článku 7a Ústavy SR a je vyjadrený v Programovom vyhlásení vlády SR zo dňa 31. júla 2006  a v Deklarácii Národnej rady SR zo dňa 6. júla 1999. 
 
            Správa, pozostávajúca z dvoch častí, poskytuje prehľad výkonu štátnej politiky starostlivosti o Slovákov žijúcich v zahraničí za rok 2008 a návrh programu pre túto oblasť na rok 2010. Obe časti sú rozdelené podľa vykonávateľa štátnej politiky. Prvá časť informuje o konkrétnych krokoch a opatreniach jednotlivých rezortov a ostatných subjektov zameraných na výkon štátnej politiky v oblasti zahraničnopolitickej, výchovno-vzdelávacej, vedecko-výskumnej, kultúrno-spoločenskej a mediálno-informačnej. Rozsahom dominujú aktivity Úradu pre Slovákov žijúcich v zahraničí, ktorého primárnou úlohou je zabezpečovať proces tvorby a výkonu štátnej politiky starostlivosti o krajanov. Druhá časť vychádza z prijatej Koncepcie štátnej politiky starostlivosti o Slovákov žijúcich v zahraničí do roku 2015, pričom definuje konkrétne úlohy pre všetky relevantné orgány a inštitúcie na rok 2010.
 
            Vzhľadom na to, že predkladaný materiál nezakladá nároky na verejné financie, nebude mať ekonomický ani environmentálny vplyv, ani vplyv na zamestnanosť a podnikateľské prostredie, príslušná doložka sa nevyhotovuje.